Využil nepozornosť a dostal sa k peňaženke
Zvolen - Hoci majú veľké obchodné domy ochranky, nie vždy sa im podarí všetko ustriehnuť. Najmä nie drobných vreckárov, ktorí dokážu rýchlo využiť nepozornosť kupujúcich, či ich zaujatosť tovarom. Tak tomu bolo aj v sobotu 5. februára popoludní v supermarkete na zvolenskom sídlisku Západ, kde zlodej 56-ročnej žene z kabelky, ktorú mala prevesenú cez plece, ukradol koženú peňaženku, v ktorej mala 7 000 Sk a osobné doklady.
Z kostola ukradol ohrievač
Rykynčice – V kostoloch sa zlodeji obyčajne zamerajú na krádeže obrazov, sôch, kalichov a iných umeleckých artefaktov. Iného razenia bol vlamač, ktorý sa v prvý februárový týždeň dostal do evanjelického kostola v Rykynčiciach. Ukradol elektrický ohrievač, čím tamojšiemu cirkevnému zboru spôsobil škodu 700 Sk.
Kto prepadol babičku z domova dôchodcov?
Detva – Vo štvrtom čísle sme priniesli reportáž o lúpežnom prepadnutí 81-ročnej obyvateľky Domova dôchodcov v Detve pani Ľudmily. Došlo k nemu večer 19. januára neďaleko domova v čase, keď sa babka vracala z kostola. Jeden páchateľ ju udrel po hlave, druhý sa jej snažil vytrhnúť kabelku, ale keďže na ňu spadla, nedostali sa k nej a naviac lúpežníkov vystrašili prichádzajúci ľudia. Pri údere a páde si pani pomliaždila ľavé bedro a pravú ruku a má prasklinu lebečnej klenby, čo sú zranenia, ktoré si vyžiadajú liečenie najmenej 40 dní. Druhého februára vyšetrovateľ vo Zvolene začal v tejto súvislosti trestné stíhanie vo veci trestného činu lúpeže.
Návšteva cukrárne mu vyniesla 118 000 Sk
Dudince - Pre nočnú návštevu cukrárne v Dudinciach sa rozhodol neznámy zlodej. Stalo sa to 8. februára pred pol piatou ráno. Samozrejme, v takomto čase si musel vypomôcť vlamačským náradím. Vo vnútri ho nezaujímali zákusky ani zmrzlina, ale kávovar, mlynček na kávu, CD prehrávač a ďalšie užitočné veci. Napokon neodolal ani čokoláde a z pokladne si vybral mince v hodnote 300 Sk. Majiteľke tak spôsobil krádežou škodu 118 000 Sk a poškodením zariadenia ďalších asi 30 000 Sk.
Na diskotéke prišla o inzulínovú pumpu
Detva - Kradne sa naozaj všetko. Príkladom môže byť prípad, ktorý sa stal po druhej hodine v noci 4. februára na diskotéke v Detve. Neznámy zlodej tam vytiahol z voľne ponechanej bundy inzulínovú pumpu značky H - Tron V plus 100. Šestnásťročnej majiteľke spôsobil škodu okolo 80 tisíc Sk.
Policajti objavili ďalšiu pálenicu
Hriňová – Nedávno sme priniesli policajnú správu o zhabaní nelegálnej pálenice na Starej Hute. Podľa informácie z neoverených zdrojov na stopu tohto "labáka" prišla polícia tak, že do domu najprv prišiel neznámy chlap, ktorý mal záujem o kúpu domácej rožovky. V týchto dňoch, konkrétne 8. februára, zapracovali hriňovskí policajti. Zistili, že 59-ročný Ján S. z tohto mesta pod Poľanou si vlani v lete vyhotovil zariadenie na výrobu liehu, na ktorom vyrábal "ohnivú vodu" a uvádzal ju do obehu. To všetko, samozrejme, bez náležitých povolení a bez dane.
Doma mal drogy a zbrane
(Podľa info KR PZ v B. Bystrici pripravil - cky)